b'\n_START_ARTICLE_\nStranka modernega centra\n_START_SECTION_\nO stranki\n_START_PARAGRAPH_\nStranka je bila ustanovljena 2. junija 2014. Prvotno je bila stranka imenovana Stranka Mira Cerarja. Za politi\xc4\x8dno pot se je Miro Cerar odlo\xc4\x8dil po tem, ko je odstopila vlada Alenke Bratu\xc5\xa1ek. Na ustanovitvenem kongresu, ki se ga je udele\xc5\xbeilo okoli 400 \xc4\x8dlanov, so dolo\xc4\x8dili \xc5\xa1e deset\xc4\x8dlanski izvr\xc5\xa1ni odbor stranke, v katerem so bili: Milan Brglez, Bojan Dobov\xc5\xa1ek, Vesna Gy\xc3\xb6rk\xc3\xb6s \xc5\xbdnidar, Janja Hojnik, Mitja Horvat, Gregor Jagodi\xc4\x8d, Erik Kopa\xc4\x8d, Simona Kustec Lipicer, Jure Leben in Mitja Sojer._NEWLINE_V stranki so v programskih na\xc4\x8delih izpostavili, da se zavzemajo za dr\xc5\xbeavo blaginje, temelje\xc4\x8do na sodelovanju, znanju in odgovornosti. Pri te\xc5\xbeenju k tem ciljem pa kot temeljna vodila izpostavljajo pravno dr\xc5\xbeavo, trajnostni razvoj, dru\xc5\xbebeno odgovornost in \xc4\x8dlovekovo dostojanstvo._NEWLINE_Stranka se je 7. marca 2015 na 1. rednem kongresu preimenovala iz Stranke Mira Cerarja v Stranko modernega centra. 2. junija 2016 je stranka dobila tudi podmladek SMC mladi, prvi predsednik je postal Rok Novak, podpredsednika pa Anja Jankovi\xc4\x8d in Nejc \xc5\xa0porin. Na lokalnih volitvah leta 2014 je iz vrst stranke pri\xc5\xa1lo ve\xc4\x8d kot 280 ob\xc4\x8dinskih svetnikov, s \xc4\x8dimer se je utrdila tudi na lokalni ravni. \xc4\x8clanica stranke je tudi evropska komisarka za promet, Violeta Bulc._NEWLINE_Na 3. kongresu stranke, ki je potekal 21. septembra 2019, je stranko kot edini kandidat prevzel gospodarski minister Zdravko Po\xc4\x8dival\xc5\xa1ek.\n_START_SECTION_\nVolitve v dr\xc5\xbeavni zbor 2018\n_START_PARAGRAPH_\nStranka Modernega Centra je na dr\xc5\xbeavnozborskih volitvah 2018 dosegla precej slab\xc5\xa1i rezultat, saj je osvojila zgolj 10 poslanskih mest.  _NEWLINE_Konec junija je SMC izklju\xc4\x8dila enega od njenih ustanoviteljev, podpredsednika in drugega najpomembnej\xc5\xa1ega politika v njej, v prej\xc5\xa1njem mandatu predsednika dr\xc5\xbeavnega zbora, Milana Brgleza. Avgusta 2018 je prestopil v poslansko skupino SD.  _NEWLINE_Na Volitvah v evropski parlament 2019 je bil na listi Socialnih demokratov izvoljen tudi Milan Brglez, s \xc4\x8dimer je izpraznjeno mesto poslanca v Dr\xc5\xbeavnem zboru znova pripadlo Stranki modernega centra, ki jih je tako zopet posedovala deset.\n_START_SECTION_\n12. vlada Republike Slovenije\n_START_PARAGRAPH_\nPredsednika stranke SMC so z ve\xc4\x8dino v parlamentu izvolili za mandatarja za sestavo nove vlade. Pogajanja so bila uspe\xc5\xa1na z dvema strankama - SD in DeSUS. Mandatar je 9. septembra 2014 v dr\xc5\xbeavni zbor vlo\xc5\xbeil listo ministrov, 18. septembra 2014 pa je bila 12. vlada Republike Slovenije tudi potrjena._NEWLINE_Stranka Mira Cerarja je v tej vladi vodila 9 resorjev in prevzela mesto predsednika Dr\xc5\xbeavnega zbora.\n_START_SECTION_\nVolitve v Evropski parlament 2014\n_START_PARAGRAPH_\nNa volitvah 2014 stranka ni sodelovala, je pa \xc4\x8dlanica stranke Violeta Bulc kasneje postala Evropska komisarka za promet.'